PRITARTA

 Molėtų rajono savivaldybės tarybos 2022 m. balandžio d. sprendimu Nr.

**VIEŠOSIOS ĮSTAIGOS MOLĖTŲ LIGONINĖS 2021 METŲ**

**VEIKLOS ATASKAITA**

 Vykdydamas Jūsų prašymą, išdėstytą Molėtų rajono savivaldybės administracijos 2022 m. kovo 29 d. rašte Nr. B22-814 „Dėl dokumentų pateikimo“, teikiu Viešosios įstaigos Molėtų ligoninės ataskaitą už 2021 metus.

**I. Apie įstaigą**

Viešoji įstaiga Molėtų ligoninė (toliau – Ligoninė) yra Lietuvos nacionalinės sveikatos sistemos Molėtų rajono savivaldybės viešoji asmens sveikatos priežiūros ne pelno įstaiga, teikianti asmens sveikatos priežiūros paslaugas pagal sutartis su užsakovais.

Įstaiga savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos respublikos vietos savivaldos įstatymu, Lietuvos Respublikos sveikatos priežiūros įstaigų įstatymu, Lietuvos Respublikos sveikatos sistemos įstatymu, Lietuvos Respublikos viešųjų įstaigų įstatymu, Lietuvos Respublikos sveikatos draudimo įstatymu bei kitais teisės aktais.

Įstaiga yra pelno nesiekiantis ribotos civilinės atsakomybės viešasis juridinis asmuo, turintis ūkinį, finansinį, organizacinį ir teisinį savarankiškumą, savo antspaudą, sąskaitas bankuose.

Įstaigos buveinė – Graužinių g. 3, Molėtai. Įstaiga pagal savo prievoles atsako tik jai nuosavybės teise priklausančiu turtu. Įstaigos finansiniai metai sutampa su kalendoriniais metais. Įstaigos veiklos laikotarpis – neribotas. Įstaiga juridinių asmenų registre įregistruota 2009 m. lapkričio 19 d.

Įstaigos vizija – saugi, kvalifikuota, moderni, patraukli ligoninė tiek darbuotojams, tiek pacientams, teikianti savalaikes ir kokybiškas planines bei skubias asmens sveikatos priežiūros paslaugas. Saugi ligoninė – saugus pacientas.

**Įstaigos misija –** efektyviai ir racionaliai panaudojant turimus išteklius bei keliant darbuotojų kvalifikaciją, teikti aukštos kokybės, kvalifikuotas ir saugias asmens sveikatos priežiūros paslaugas, tenkinti pacientų teisėtus poreikius ir lūkesčius gerinant paslaugų kokybę ir prieinamumą.

Pagrindiniai įstaigos veiklos tikslai:

1. sergamumo ir mirtingumo rajone mažinimas, naudojant naujausius mokslo pasiekimus ir technologijas;
2. kokybiškų sveikatos priežiūros paslaugų teikimo užtikrinimas;
3. stacionarinių paslaugų apimties mažinimas, plečiant alternatyvias veiklos formas: dienos stacionarą, pacientų stebėjimo Priėmimo – skubios pagalbos skyriuje paslaugas, II lygio ambulatorinių paslaugų plėtra;
4. kelti personalo kvalifikaciją ir profesionalumą;
5. diegti naujas medicinos ir informacines technologijas.

Įstaigos steigėjas ir dalininkas (savininkas) yra Molėtų rajono savivaldybė. Molėtų rajono savivaldybės taryba – savininko teises ir pareigas įgyvendinanti institucija. Dalininko kapitalas metų pradžioje sudarė 57 924 eurus, metų pabaigoje 57 924 eurus. Dalininko įnašų per finansinius metus nebuvo.

**II. SUTEIKTOS ASMENS SVEIKATOS PRIEŽIŪROS PASLAUGOS**

2021 metais Ligoninė teikė antrinio lygio stacionarinės asmens sveikatos priežiūros paslaugas (geriatrijos, vidaus ligų, reanimacijos ir intensyvios terapijos I–I (suaugusiųjų), reanimacijos ir intensyvios terapijos I–II (suaugusiųjų)), antrinio lygio ambulatorines paslaugas (neurologijos, psichiatrijos, kardiologijos, endokrinologijos, pulmonologijos, dermatovenerologijos, oftalmologijos, otorinolarongologijos, ortopedijos ir traumatologijos, fizinės medicinos ir reabilitacijos, anesteziologijos ir reanimatologijos, akušerijos ir ginekologijos, urologijos, chirurgijos, radiologijos, echoskopijos, endoskopijos), pirminio lygio stacionarines asmens sveikatos priežiūros paslaugas (slaugos ir palaikomojo gydymo, paliatyvios pagalbos paslaugas), bendrąsias asmens sveikatos priežiūros paslaugas (dienos chirurgijos, dienos stacionaro), priėmimo – skubios pagalbos ir dantų protezavimo paslaugas Molėtų rajono ir kitiems Lietuvos Respublikos gyventojams.

Įstaiga paslaugas teikė pagal sudarytas asmens sveikatos priežiūros paslaugų teikimo ir apmokėjimo iš Privalomojo sveikatos draudimo fondo (toliau – PSDF) biudžeto sutartis su teritorinėmis ligonių kasomis.

2021 metais suteikėme asmens sveikatos priežiūros paslaugų, apmokamų iš PSDF (eurais):

1. Ambulatorinės specializuotos asmens sveikatos priežiūros paslaugos – 641 396;

2. Dienos stacionaro paslaugos – 20 335;

3. Dienos chirurgijos paslaugos – 11 366;

4. Ambulatorinės chirurgijos paslaugos – 4 820;

5. Skubiosios medicinos pagalbos paslaugos – 71 261;

6. Stebėjimo paslaugos – 203 165;

7. Stacionarinės asmens sveikatos priežiūros paslaugos – 825 404;

8. Slaugos ir palaikomojo gydymo paslaugos – 580 418;

9. Paliatyviosios pagalbos paslaugos – 62 136;

10. Dantų protezavimo paslaugos – 38 444;

11. Sveikatos programoms ir kitoms sveikatos draudimo išlaidoms – 512;

12. Medicininei reabilitacijai ir sanatoriniam gydymui – 170 924.

**Iš viso apmokėta paslaugų iš PSDF biudžeto – 2 630 181 Eur.**

2021 metais asmens sveikatos priežiūros paslaugų finansuojamų iš PSDF biudžeto suteikta 3876 Eur daugiau negu 2020 m.

2021 metais Ligoninė suteikė reglamentuotų mokamų asmens sveikatos priežiūros paslaugų už 57 347 Eur, iš kurių didžiausią dalį mokamų paslaugų sudaro slaugos ir palaikomojo gydymo skyriaus paslaugos – 16 050 Eur, dantų protezavimo paslaugos – 15 768 Eur. Kitas mokamas paslaugas sudaro: radiologo paslaugos, priėmimo – skubios pagalbos skyriaus mokamos paslaugos, fizinės medicinos ir reabilitacijos teikiamos skyriaus paslaugos, gydytojų specialistų konsultacinės paslaugos, dantų protezavimo paslaugos, tyrimų, profilaktinių tikrinimų paslaugos ir kitos mokamos paslaugos.

**III. ATLIKTI DARBAI**

 2021 metais įvykdytas „Visuomenės sveikatos rėmimo programa“ projektas ir įsisavinta 18 271 Eur. Lėšos buvo panaudotos vaizdo gastroskopui įsigyti.

 Pagal visuomenės sveikatos rėmimo programą „Kolonoskopijos paslaugų pacientams gerinimas“ įsisavinta 10 207 Eur ir kompensuota 2020 metais įsigyto vaizdo kolonoskopo įsipareigojimo dalis.

 Pagal visuomenės sveikatos rėmimo programą „Ligoninės informacinių technologijų programos atnaujinimas, papildymas bei kasos aparato ir kompiuterinės įrangos atnaujinimas“ įsisavinta 11 522 Eur, įsigyta įrangos, aptarnavimo paslaugų.

 Pagal visuomenės sveikatos rėmimo programos projektą „Koodinuotai mokiniams teikiamų švietimo pagalbos, socialinių ir sveikatos priežiūros paslaugų modelio diegimas Molėtų r.“ įsisavinta 1 645,99 Eur.

 2021 m. iš Europos Sąjungos struktūrinių fondų lėšų bendrai finansuojamo projekto Nr. J02-CPVA-V-08-0001 „VŠĮ Respublikinės Panevėžio ligoninės tuberkuliozės diagnostikos ir gydymo infrastruktūros modernizavimas ir gydymo efektyvumo didinimas“ partnerio teisėmis įsisavinta 35 306,59 Eur medicininės įrangos įsigijimui.

 2020 metais pasirašyta iš Europos Sąjungos struktūrinių fondų lėšų bendrai finansuojamo projekto Nr. 08.1.3.-CPVA-V-601-03-0002 „Sveiko senėjimo paslaugų kokybės gerinimas Molėtų rajone“ sutartis ir per 2021 metus projektas įgyvendintas. Pagal vykdytą projektą įsisavinta 120 230,14 Eur: atlikti Geriatrijos konsultacinio kabineto ir Geriatrijos dienos stacionaro skyriaus remonto ir įrengimo darbai, įsigyta medicininė ir kita įranga, įsigytas medicininis inventorius.

**IV. KIEKYBINIAI VEIKLOS VERTINIMO RODIKLAI**

**IV.I. Finansinis įstaigos veiklos rezultatas.**

Ligoninės 2021 metų finansinis veiklos rezultatas teigiamas 7041,50 Eur.

**IV.II. Įstaigos sąnaudų darbo užmokesčio dalis.**

Ligoninės 2021 metams nustatytas darbo užmokesčio su valstybinio socialinio draudimo įmokomis fondas 87 proc. nuo bendrų pajamų. Faktiškai darbo užmokesčio ir socialinio draudimo įmokos sudaro 76 proc.

**IV.III. Įstaigos valdymo išlaidos.**

Remiantis viešosios įstaigos Molėtų ligoninės įstatais valdymo organas yra administracija. Jos darbo užmokesčio fondas sudaro 3 proc. visų darbo užmokesčio ir socialinio draudimo išlaidų. Kolegialių organų nariams darbo užmokestis nemokamas. Išmokų su viešosios įstaigos dalininkais susijusiems asmenims, nurodytais Lietuvos Respublikos viešųjų įstaigų įstatymo 3 straipsnio 3 dalyje, nebuvo.

**IV.IV. Papildomų finansavimo šaltinių pritraukimas.**

Ligoninė per ataskaitinį laikotarpį gavo iš Valstybinės mokesčių inspekcijos prie Lietuvos Respublikos finansų ministerijos 2 proc. paramą – 180,26 Eur. Iš Užimtumo tarnybos prie Lietuvos Respublikos socialinės apsaugos ir darbo ministerijos už įdarbintų darbuotojų prastovas gauta 10 015,20 Eur. Lėšos panaudotos darbo užmokesčio ir socialinio draudimo įmokoms padengti.

Pagal įstaigos prašymus iš juridinių asmenų (UAB „Hoda“, UAB „IN FATIS“, UAB „Arbor Medical“, UAB „Braun Medical“, UAB „Intersurgical“, UAB „Meditecha“, UAB „Salmeda“, UAB „Senoji užeiga“, A.Tamošiūno įmonė) gauta 6 900 Eur. Dalis lėšų panaudota patalpų dezinfekavimo įrangos įsigijimui, įstaigos veiklos reikmėms. Taip pat gauta neatlygintinai turto iš UAB „Sorimpeksas“, Užkrečiamųjų ligų ir AIDS centro, Valstybinės ligonių kasos prie Sveikatos apsaugos ministerijos, VŠĮ Respublikinės Panevėžio ligoninės, VŠĮ Vilniaus universiteto ligoninės Santaros klinikos, VŠĮ Laisvės TV, UAB „Intersurgical“ ir kita (medikamentai, vakcina, medicinos pagalbos priemonės, medicininė įranga) įstaigos sveikatos priežiūros veiklai užtikrinti.

**V. KOKYBINIAI RODIKLIAI**

**V.I. Pacientų pasitenkinimo lygis bei pacientų skundų tendencijos.**

Viešoji įstaiga Molėtų ligoninė 2021 metais gavo du skundą dėl teikiamų paslaugų kokybės. Skundai nepasitvirtino.

2021 metais apklausti Geriatrijos ir vidaus ligų skyriuje bei Slaugos ir palaikomojo gydymo skyriuje 323 pacientai. Apklausos duomenys rodo, kad 2021 metais pasitenkinimo lygis pasiekė 0,997, tai sudarė 99,7 proc. Pacientų pasitenkinimas įstaigos teikiamomis paslaugomis lyginant su 2020 metais šiek tiek padidėjo, t. y. nuo 99,3 proc. iki 99,7 proc.

**V.II. Kokybės vadybos sistemos diegimas ir vystymo laipsnis**.

Ligoninėje nuo 2010 metų diegiama kokybės vadybos sistema. Patvirtintas kokybės vadybos procedūrų kompleksas ir gydymo metodikos. Nuolat atliekame nepageidaujamųjų įvykių registravimą. 2021 metais užregistruoti 5 nepageidaujami įvykiai: iš jų 2 susiję su agresyviu pacientų ir jų artimųjų elgesiu, 1 – su pacientų identifikavimo klaida, 2 – su žmogiškuoju faktoriumi. Informaciją apie nepageidaujamus įvykius perduodame Higienos institutui. Taip pat atliekame neatitikčių registravimą ir nustatytoms neatitiktims taikome koregavimo veiksmus ir prevencines priemones.

Atliekame anonimines pacientų apklausas ir duomenis apie pacientų pasitenkinimą teikiame Valstybinei akreditavimo sveikatos priežiūros veiklai tarnybai prie Sveikatos apsaugos ministerijos.

Turime vidaus medicininio audito grupę, kuri atlieka planinius auditavimus pagal kokybės vadybos procedūrų reikalavimus. Audito nustatytus pažeidimus koreguojame ir taikome prevencines priemones.

**V.III. Darbuotojų kaitos įstaigoje rodiklis.**

Ligoninėje darbuotojų 2021 m. sausio 1 d. buvo 189, iš jų: 66 gydytojai, 54 slaugytojai ir 69 kitas medicinos ir aptarnaujantis personalas. Darbuotojų skaičius 2021 m. gruodžio 31 d. – 176, iš jų: 56 gydytojai, 56 slaugytojai, 64 kitas medicinos ir aptarnaujantis personalas.

**V.IV. Prioritetinių paslaugų dinamika.**

Bendras prioritetinių paslaugų kiekis 2021 metais lyginant su 2020 metais ženkliai padidėjo. Stipriai išaugo dienos stacionaro paslaugų teikimas. Lyginant su 2020 metais dienos stacionaro paslaugų suteikta 355 daugiau. Nežymiai padidėjo ambulatorinės ir dienos chirurgijos paslaugų skaičius. Ženkliai išaugo ambulatorinių apsilankymų ir ambulatorinių gydytojų specialistų konsultacijų skaičius: 2021 metais ambulatorinių apsilankymų skaičius padidėjo 5700, o konsultacijų skaičius padidėjo 2550. Fizinės medicinos ir reabilitacijos skyriuje žymiai išaugo ambulatorinės reabilitacijos II paslaugų skaičius: suteikta 85 pacientams ambulatorinės reabilitacijos II paslaugos. Daugumai pacientų reabilitacijos paslaugos teiktos dėl nervų sistemos ligų ir judamojo atramos aparato pažeidimų.

**V.V. Informacinių technologijų diegimas ir vystymo lygis.**

Iš Europos Sąjungos struktūrinių fondų lėšų bendrai finansuojamo projekto Nr. 08.1.3.-CPVA-V-601-03-0002 „Sveiko senėjimo paslaugų kokybės gerinimas Molėtų rajone“ įsigyta kompiuterinės įrangos už 6000 Eur.

Dėka Molėtų rajono savivaldybės visuomenės sveikatos rėmimo projektų atnaujintos Ligoninės informacinių technologijų programos, įsigytas kasos aparatas ir kompiuterinės įrangos už 11522 Eur,

**V.VI. Įstaigoje taikomų kovos su korupcija priemonių vykdymas. Darbuotojų profesionalumo didinimas.**

Įstaigoje dirbantys medikai kasmet privalo kelti savo kvalifikaciją įvairiuose tobulinimosi kursuose ir kas penkerius metus Valstybinei akreditavimo sveikatos priežiūros veiklai tarnybai prie Sveikatos pasaugos ministerijos pateikti dokumentus, įrodančius kvalifikacijos tobulinimą.

Atsakingas pareigas einantys įstaigos darbuotojai deklaruoja privačius interesus.

**VI. PAJAMŲ IR SĄNAUDŲ STRUKTŪRA**

Ligoninės pagrindinės veiklos pajamos iš viso per 2021 metus sudarė 3 498 901 Eur. Didžiausią įstaigos pajamų dalį už suteiktas asmens sveikatos priežiūros paslaugas sudaro 2 630 181 Eur, pajamos iš PSDF biudžeto per Panevėžio teritorines ligonių kasas.

Viešosios įstaigos Molėtų ligoninės pajamų už paslaugas struktūra 2019 – 2021 metų.

1 diagrama



 Ligoninės pagrindinės veiklos sąnaudos iš viso per 2021 metus sudarė 3 490 214 Eur.

2 diagrama

Didžiausią sąnaudų dalį 76 proc. pagrindinės veiklos sąnaudų sudaro darbo užmokesčio ir socialinio draudimo sąnaudos. Medikamentai sudaro 7 proc., medicinos pagalbos reikmenys 3 proc. visų pagrindinės veiklos sąnaudų.

**VII. VEIKLOS RODIKLIAI**

**VII.I. Geriatrijos ir vidaus ligų skyrius**

 Geriatrijos ir vidaus ligų skyriuje nuo 2016 m. birželio 15 d. yra 32 lovos, iš jų geriatrijos – 20, vidaus ligų – 7, reanimacijos ir intensyvios terapijos – 3, dienos chirurgijos – 2 lovos.

 2021 metais aštuonis mėnesius šis skyrius funkcionavo kaip skyrius, skirtas COVID-19 liga (koronaviruso infekcija) sergantiems pacientams gydyti (toliau – COVID-19 skyrius), iki 2021 m. spalio 28 d. turėjęs 26 lovas, vėliau iki metų pabaigos lovų skaičius padidintas iki 46 (suformuoti 2 skyriai) dėl didėjančio sergamumu COVID-19 liga. Skyriuose dirbo reguliariai gydymo įstaigoje dirbęs personalas, bei deleguoti 3 gydytojai ir 5 bendrosios praktikos slaugytojai iš VšĮ Vilniaus universiteto ligoninės Santaros klinikų, Nacionalinio vėžio instituto bei VšĮ Vilniaus universiteto ligoninės Žalgirio klinikos. Skyriuje tiriami ir gydomi pacientai, sergantys įvairiomis vidaus ir nervų sistemos ligomis. Tai – kvėpavimo sistemos, virškinamojo trakto, širdies – kraujagyslių, jungiamojo audinio ir skeleto – raumenų sistemos, endokrininės, inkstų, stuburo ir periferinės nervų sistemos, galvos bei nugaros smegenų kraujagyslių ligos, Parkinsono liga, išsėtinė sklerozė, epilepsija, galvos skausminiai sindromai, vestibulinės funkcijos sutrikimai, galvos ir nugaros smegenų traumos, anemijos, onkologiniai susirgimai, COVID-19 liga ir jos komplikacijos.

 Geriatrijos ir vidaus ligų skyriuje/COVID-19 skyriuje 2021 metais gydėsi 661 pacientas, tai 122 pacientais daugiau nei 2020 metais. Iš jų 200 Geriatrijos ir vidaus ligų skyriuje, likę 461 COVID- 19 skyriuje. Lovadienių skaičius padidėjo nuo 4091 (2020 metais) iki 5962 (2021 metais). Vidutinis gulėjimo laikas pailgėjo iki 10,0 dienų, lyginant su 2020 metais – 6,8 dienų. Tai siejama su ilgesne COVID-19 ligos gydymo trukme, esant daug komplikuotų ligos formų ir privalant išlaikyti pacientus tam tikrą numatytą izoliacijos laiką. Bendras mirtingumas, lyginant su praeitais metais, be ženklios dinamikos (17 proc.). Atskirai COVID-19 skyriaus mirtingumas ženkliai sumažėjęs nuo 29 proc. (2020 metais iki 17 proc. (2021 metais). Mirtingumo sumažėjimą lėmė pakitusios viruso atmainos bei prasidėjusi visuotinė vakcinacija.

3 diagrama

Bendras ligonių skaičius, tiek terapinio profilio, tiek COVID-19 liga sergančių pacientų, lyginant su ankstesniais pandemijos metais, yra didėjantis. Tai sietina su vis didėjusiu sergamumu COVID-19 liga ir komplikuotomis jos formomis, ir dėl to ribojamų kitų planinių paslaugų, nes buvo hospitalizuojami vis sunkesni ligoniai.

Analizuojant ligonių patekimą į Geriatrijos ir vidaus ligų skyrių/COVID-19 skyrių, didžiausias srautas pacientų, bene dvigubai viršijantis patekusių kitu būdu skaičių, yra perkelti iš kitų gydymo įstaigų – 344. Didžioji dalis jų perkelti iš Vilniaus regiono ligoninių, išskirtinai daugiausia iš VšĮ Vilniaus universiteto ligoninės Santaros klinikų. Ženkliai mažiau pacientų atvežtų greitosios medicinos pagalbos (toliau – GMP) – 196. Atvykusių savarankiškai be siuntimų – 73. Pati mažiausia dalis pacientų stacionarizuotų su pirminės sveikatos priežiūros centrų (toliau – PSPC) siuntimais – 38. Toks pacientų srautų persiskirstymas išlieka nuo 2020 metų, kuomet Ligoninė ėmė dar glaudžiau bendradarbiauti su VšĮ Vilniaus universiteto ligoninės Santaros klinikomis, kaip atraminė Vilniaus regiono ligoninė, išlaikydama kokybiškas gydymo paslaugas tiek Molėtų rajono gyventojams, tiek ir kitų rajonų pacientams.

Tarp stacionarizuotų terapinio profilio pacientų vyrauja širdies ir kraujagyslių ligos, pažengę onkologiniai susirgimai, įvairaus sunkumo COVID-19 ligos atvejai su įvairiomis komplikacijomis. Atliekamų kraujo komponentų transfuzijų skaičiaus santykis išlieka panašus, lyginant su 2020 metais – 68 ligoniams atliktos 139 transfuzijos. Tai rodo, jog į gydymo įstaigas patenka vis sunkesni pacientai, reikalaujantys intensyvesnio gydymo, lyginant su priešpandeminiais metais.

**Intensyviosios terapijos palatoje** visą parą teikiama intensyvios terapijos ir reanimacinė pagalba. Intensyvios terapijos palatoje (toliau – ITP) gydomi sunkiausi, sudėtingiausi pagal esamą būklę ir ūmių nestabilių gyvybinių funkcijų pacientai. 2021 metais ITP gydyti 179 pacientai, tai 40 pacientų mažiau lyginant su 2020 metais. Pacientų srauto sumažėjimo priežastys yra trumpesnis Geriatrijos ir vidaus ligų skyriaus veikimo laikas, kuomet buvo teikiamos paslaugos terapiniams pacientams, bei nuo 2021 m. spalio 29 d. padidintas COVID-19 skyriaus lovų skaičius iki 46 (2 atskiri skyriai) ir perskirstytas turimas personalas jiems aptarnauti. Dėl šių priežasčių, dalis sunkių ligonių buvo pervežti į kitų gydymo įstaigų stacionarus.

4 diagrama

ITP gydomų pacientų, sergančių ūminiu miokardo infarktu ar insultu skaičius ir toliau išlieka nedidelis, kadangi sėkmingai vykdomas specializuotų paslaugų centralizavimas ir šiomis ligomis sergantys pacientai pirmiausia patenka į specializuotus centrus.

Dienos chirurgijos poskyryje atliekamos operacijos:

1. Pirmos grupės – odos ir poodžio folikulinių cistų šalinimas, odos navikų šalinimas, įaugusio nago rezekcija ar jo šalinimas;

2. Antros grupės – ganglionų, svetimkūnių ir minkštųjų audinių šalinimas;

3. Trečios grupės – tai metalo konstrukcijų šalinimas po anksčiau atliktų traumatologinių – ortopedinių operacijų, riešo kanalo atlaisvinimo operacijos, burzų šalinimas, fibromatozių šalinimas, endoskopinės ir transanalinės polipektomijos (storosios (gaubtinės) ir išangės kanalo gerybinis navikas, skrandžio polipas).

4. Ketvirtos grupės – pilonidinės cistos pašalinimo operacijos, sausgyslių operacijos, nekrektomija.

2021 metais atliktos: 19 operacijų, 14 kolonoskopijų bei 4 biopsijos.

5 diagrama

2021 metais atlikta: I grupės operacijų – 6, II grupės – 8, III grupės – 5, iš jų 3 kolonoskopijų su polipektomija, IV grupės – 0.

**VII. II. Slaugos ir palaikomojo gydymo skyrius**

 Slaugos ir palaikomojo gydymo skyriuje yra 60 lovų. Skyriuje yra teikiamos gydymo, slaugos ir kitos minimalios sveikatos palaikymo paslaugos bet kurio amžiaus žmonėms, sergantiems lėtinėmis ligomis, neįgaliesiems bei pacientams, kuriems yra aiški diagnozė ir nereikalingas aktyvus gydymas, papildomas ištyrimas bei kontraindikuotina medicininė reabilitacija.

Pacientai hospitalizuojami planine tvarka su šeimos gydytojų ar gydytojų specialistų siuntimais. Taip pat į skyrių stacionarizuojami pacientai po gydymo aukštesnio lygio stacionare, kai dar reikia tolimesnio palaikomojo gydymo ar slaugos. Besigydantiems ligoniams yra nemokama nuolatinės slaugos ar nuolatinės priežiūros tikslinė kompensacija.

Taip pat teikiamos stacionarinės paliatyviosios pagalbos paslaugos suaugusiems pacientams. Šių paslaugų gydymo trukmė neribojama, o paliatyviosios pagalbos išlaidos apmokamos iš PSDF biudžeto.

1 lentelė

|  |  |  |  |  |
| --- | --- | --- | --- | --- |
| **Ligonių sk.** | **Lovadienių sk.** | **Lovos funkcionumas** | **Letališkumas** | **Vidutinis gulėjimo laikas** |
| 160 | 12434 | 207,23 | 36,88 | 77,71 |

 Per 2021 metus Slaugos ir palaikomojo gydymo skyriuje gulėjo 160 pacientų. 53 pacientai guldyti su viešosios įstaigos Molėtų r. pirminės sveikatos priežiūros gydytojų siuntimais planine tvarka, o 69 pacientai atkelti iš kitų miestų ligoninių. Paliatyvios slaugos paslaugos teiktos 10 pacientų (799 lovadieniai). Mirė 59 pacientai. Mirtys dėsningos, pacientai senyvo amžiaus, sunkūs (sergantys onkologinėmis ligomis, lėtinėmis ligomis, širdies ligomis, po insultų).

 Išlieka tendencija, kad šaltuoju metų laiku padaugėja sunkiomis terapinėmis ligomis sergančių žmonių skaičius, padažnėja ligonių po lūžimų, nušalimų, amputacijų, komplikacijų po COVID-19 ligos (koronaviruso infekcijos) ir kitų, kuriems reikalinga tęsti palaikomąjį gydymą ir slaugą po aktyvaus gydymo. Pavasario ir vasaros laikotarpiu skyriuje pacientų sumažėja.

6 diagrama

 Mokamomis paslaugomis (išnaudojus 120 dienų, už kurias moka ligonių kasos iš PSDF biudžeto) pasinaudojo 14 pacientų.

 Vaikštančių ir sugebančių save apsitarnauti pacientų buvo apie 60, tačiau sunkių ir negalinčių apsitarnauti, kuriems reikalinga ypatinga slauga, buvo net apie 100.

 Pažymėtina, kad nors lovų skaičius yra 60, bet šiais metais pacientų gulėjo mažiau, nes dalis lovų panaudota COVID-19 liga sergantiems pacientams hospitalizuoti.

 Vasaros laikotarpiu, išnaudojus 120 dienų, už kurias moka ligonių kasos iš PSDF biudžeto, dalis pacientų išvyksta į namus, maža dalis pacientų pasinaudoja mokamomis paslaugomis, todėl pacientų skaičius vasarą ženkliai sumažėja.

**VII.III. Konsultacijų poliklinika**

Konsultacijų poliklinikoje teikiamos II lygio konsultacinės paslaugos. Konsultacijų poliklinikoje dirba gydytojai: pulmonologas, endokrinologas, chirurgas, ortopedas traumatologas, kardiologas, neurologas, otorinolaringologas, urologas, radiologas, oftalmologas, echoskopuotojas, endoskopuotojas, dermatovenerologas, akušeris – ginekologas, fizinės medicinos ir reabilitacijos gydytojas, psichiatras ir kiti specialistai.

7 diagrama

Per 2021 metus suteiktos 29254 ambulatorinės specializuotos paslaugos, iš jų atlikta 21999 konsultacijos. Lyginant su 2020 metais, konsultacijų skaičius padidėjo 2550, taip pat padidėjo ir apsilankymų skaičius – 5700. Ambulatorinių gydytojų konsultacijų atlikta 18692, o gydytojų specialistų konsultacijų, kai atliekami diagnostiniai ir (ar) gydomieji veiksmai (išplėstinės konsultacijos) atlikta 3307. 2021 metais turėjome priimti mažesnį pacientų srautą dėl infekcijų kontrolės reikalavimų.

Lyginant su praeitais metais, padidėjo daugumos gydytojų konsultacijų ir instrumentinių tyrimų skaičius, tačiau suteiktų paslaugų skaičius dėl egzistuojančios pandemijos išlieka sumažėjęs.

8 diagrama

9 diagrama

VEM, Holteris, EKG, AKS paros matavimas – 337, iš jų 275 ambulatoriniai.

10 diagrama

2021 metais atlikti: 10199 rentgenologiniai tyrimai, 596 VEFGDS, 37 biopsijos VEFGDS metu, 126 ureazės tyrimai.

11 diagrama

Per 2021 metus suteiktos 69 ambulatorinės chirurgijos paslaugos. Iš jų I grupės atlikta 37 operacija, II grupės – 32 operacijos.

2021 metais toliau vykdoma prevencinės storosios žarnos vėžio ankstyvosios diagnostikos asmenims nuo 50 iki 74 metų amžiaus programos paslaugos. Per metus atlikta pagal programą 5 kolonoskopijos, o iš viso atlikta 14 kolonoskopijų, jų metu paimta 4 biopsijos. Lyginant su 2020 metais kolonoskopijų atlikta ženkliai mažiau, nes išlieka nepakankama ligonių atranka pirminiuose sveikatos priežiūros centruose, taip pat ir dėl to, kad turėjome COVID-19 padalinius ir neteikėme aktyvaus gydymo paslaugų dėl kitų susirgimų.

Dienos stacionaro paslaugų 2021 metais suteikta 817.

12 diagrama

**VII.IV. Fizinės medicinos ir reabilitacijos skyrius**

2021 metais ženkliai išaugo atliktų konsultacijų skaičius tiek ambulatorinių, tiek stacionarinių. Labai išaugo pacientų skaičius teikiant ambulatorines reabilitacijos II paslaugas: 2019 metais – 9 pacientams, 2020 metais – 24 pacientams, 2021 metais – 85 pacientams.

 Daugiausia pacientų gydosi dėl nervų sistemos ligų ir judamojo – atramos aparato ligų.

13 diagrama

14 diagrama

 Atkreiptinas dėmesys į tai, kad Molėtų rajono gyventojai 2021 metais labai gerai įvertino atliekamų šio skyriaus paslaugų kokybę.

**VII.V. Priėmimo – skubios pagalbos skyrius**

 Priėmimo – skubios pagalbos skyrius įsikūręs ligoninės pirmame aukšte. Dislokacija patogi pacientams, kurie kreipiasi patys arba atvyksta su greitosios medicininės pagalbos transportu. Šiame skyriuje yra visos būtinos patalpos pacientų aptarnavimui (pacientų apžiūros kabinetas, laukiamasis, budinčių gydytojų, slaugytojų kabinetai, sanitarinės patalpos, 3 lovų stebėjimo palata). Nuo 2020 metų skyriuje veikia Karščiavimo klinika, kur priimami karščiuojantys ir COVID-19 liga sergantys pacientai. 2021 metais atlikta 315 greitųjų COVID-19 ligos SARS-CoV-2 antigeno testų bei 624 PGR metodu atliktų SARS-CoV-2 viruso RNR testų.

Priėmimo – skubios pagalbos skyriuje 2021 metais dirbo 35 darbuotojai: 1 skyriaus vedėjas, 1 vyresnysis slaugytojas – slaugos administratorius, 6 bendrosios praktikos slaugytojai, 5 slaugytojo padėjėjai. Pagalbą dienos metu teikė 3 terapinio profilio gydytojai, 2 neurologai bei 2 chirurgai. Budėjimų metu pagalbą teikė 16 terapinio pobūdžio gydytojų ir 10 chirurginio profilio.

15 diagrama

2021 metais aptarnauta 5267 pacientai, t. y. 7,5 proc. daugiau nei 2020 metais. Iš besikreipusiųjų į Priėmimo – skubios pagalbos skyrių, 4496 pacientai buvo ambulatorinio profilio. 2021 metais stebimas pacientų, atvežtų GMP, skaičiaus padidėjimas. Tiesa, pokytis minimalus, 2021 metais GMP atvežė 112 pacientų daugiau nei 2020 metais. Lyginant 2021 metus su 2020 metais, terapinio ir chirurginio profilio pacientų skaičius padidėjo: terapinių - 112, chirurginių – 163 pacientais daugiau.

Hospitalizuotų ligonių skaičius 2021 metais išlieka panašus į 2020 metų (16 diagrama). Stebėjimo paslaugas suteiktos 1326 pacientams. 2020 metais stacionarizuoti 775 pacientai, o 2021 metais – 771 pacientas. Hospitalizuotų pacientų mažėjimui įtakos turėjo rudens – žiemos sezonais laikinai sustabdyta Geriatrijos ir vidaus ligų skyriaus veikla bei atidarytas COVID-19 skyrius. Tuomet buvo hospitalizuojami tik COVID-19 liga sergantys pacientai, o kitomis terapinėmis ligonis sergantys pacientai siunčiami gydytis į kitas ligonines, kurios teikė aktyviojo gydymo paslaugas.

 16 diagrama

Pacientų, atvežtų GMP į Priėmimo – skubios pagalbos skyrių, kurie po apžiūros nukreipti į kitų ligoninių stacionarus, skaičius per 2021 metus padidėjo (17 diagrama). Viso 2020 metais į kitų gydymo įstaigų stacionarus nukreipti 308 pacientai, o 2021 metais 445, t. y. 137 pacientais daugiau nei 2020 metais. 2020 metais išsiųsta apie 6,3 proc. visų besikreipiančių, o 2021 metais apie 8,4 proc.

17 diagrama

Lyginant 2021 metus su 2020 metais, stebėjimo paslaugų sumažėjo (18 diagrama). 2021 metais stebėjimo paslaugų suteikta 1326 pacientams, o 2020 metais stebėtų pacientų skaičius – 1483 (157 mažiau.

18 diagrama

 Deja bet per 2021 metus Priėmimo – skubios pagalbos skyriuje mirė 7 pacientai. Visi atvejai kruopščiai ištirti ir aptarti konsiliumuose.

 Apibendrinant, galime teigti, kad Priėmimo – skubios pagalbos skyriui keliami tikslai įgyvendinti:

 1. Priėmimo – skubios pagalbos skyriuje pagalba teikiama visą parą;

 2. dėl vyraujančios pandemijos padidėjo išsiunčiamų pacientų skaičius į kitas gydymo įstaigas;

 3. bendras pacientų skaičius stabilizavosi ir palaipsniui didėjantis.

**VII. VI. Ligoninės skyrių suteiktų paslaugų pajamos 2019 – 2021 metais.**

19 diagrama

Didžiausios pajamos už suteiktas asmens sveikatos priežiūros paslaugas ataskaitiniais laikotarpiais gaunamos už Geriatrijos ir vidaus ligų skyriaus teikiamas paslaugas. 2021 metais skyrių suteikiamoms paslaugų pajamoms įtakos turėjo pandeminė situacija.

**VII. VII. Ligoninės skyrių sąnaudos 2019 – 2021 metais**

20 diagrama

 2021 metais skyrių sąnaudos proporcingai kito ir tam didžiausią įtaką turėjo pandeminė situacija.

**VIII. ŽMOGIĮKIEJI IŠTEKLIAI**

2021 metais įstaigos vidutinis dirbančiųjų skaičius 178, vidutinis metinis darbo užmokestis dirbančiajam 1178 Eur./mėn., lyginant su 2020 metais vidutiniškai didėjo apie 206 Eur. Vidutinis darbo užmokestis gydytojo etato – 2973 Eur/mėn. (vidutiniškai etatui didėjo 377 Eur.), slaugytojo etato – 1291 Eur/mėn. (vidutiniškai etatui didėjo 254 Eur.).

**IX. VALDYMO SĄNAUDOS**

Per ataskaitinį laikotarpį esminių pokyčių valdymo sąnaudose neįvyko. Bendros darbo užmokesčio ir socialinio draudimo valdymo sąnaudos 2021 metais sudarė 102 994 Eur.

**X. ILGALAIKIO TURTO ĮSIGIJIMAS**

Ligoninė per 2021 metus įsigijo ilgalaikio materialiojo turto už 139 283,60 Eur., iš jų savo lėšomis už 9801 Eur.

Per ataskaitinius finansinius metus įsigyto ilgalaikio materialaus turto neperleido.

**XI. Ligoninės tikslai, UŽDAVINIAI IR PLANUOJAMI ATLIKTI DARBAI**

**Ligoninės tikslai, uždaviniai ir planuojami darbai:**

1. Gerinti ambulatorinių paslaugų prieinamumą:

1.1. pradėti teikti naujas geriatrijos dienos stacionaro paslaugas:

1.1.1. baigti vykdyti ES projekte „SVEIKO SENĖJIMO PASLAUGŲ GERINIMAS“ numatytas veiklas;

1.2. plėsti ambulatorinių ir stacionarinių paslaugų spektrą:

1.2.1. tęsti personalo kaitą ieškant aukštos kvalifikacijos ir kompetencijos specialistų;

1.2.2. didinti paliatyviosios pagalbos bei ambulatorines asmens sveikatos priežiūros paslaugų apimtis;

1.3. plėtoti fizinės medicinos ir reabilitacijos (įskaitant ir pirmojo etapo ambulatorinės reabilitacijos) paslaugas:

1.3.1. įrengti tempimo baseiną;

2. Energijos išteklių efektyvinimas:

2.1. įgyvendinti projektą „Atsenaujančių energijos išteklių (saulės, vėjo, geoterminės energijos, biokuro ir kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose, kurie nuosavybės teise priklauso valstybei, savivaldybėms, tradicinėms religinėms bendruomenėms, religinėms bendrijoms ar centrams“ įgyvendinus projektą bus įkurta saulės elementų elektrinė:

2.1.1. paraiškų ir kitų dokumentų parengimas ir projekto finansavimo šaltinių paieška.